Сяргей і Надзея Зуевы — адна з маладых сямей, якія з закрыццём завода не падаліся шукаць шчасця ў іншыя гарады і пасёлкі. Бацькі Сяргея родам з Наваполацка. На шклозавод прыехалі на работу і засталіся тут назаўсёды. Па іх прыкладзе паступілі і маладыя. У банку ўзялі крэдыт, купілі домік і цяпер абуладкоўваюць яго на свой густ. Падрастаюць трое дзетак. Саша — сямікласнік, здоль­ны, дапытлівы. Адна сцяна ў пакоі завешана дыпломамі, якімі хлопец узнагароджваўся за перамогі на алімпіядах, розных конкурсах. Мікіту пяць гадоў. Агульная любіміца і пацеха — трохгадовая Ксеня. Малодшыя дзеткі наведваюць дзіцячы садок. Весела бывае вечарамі, калі сям’я збіраецца разам.